ขอความร่วมมือทุกหน่วยงานงดดูงานต่างประเทศเป็นเวลา 1 ปี เน้นการทำงานร่วมกันและใช้เทคโนโลยีให้เกิดประโยชน์สูงสุด
ขอความร่วมมือทุกหน่วยงานงดดูงานต่างประเทศเป็นเวลา 1 ปี เน้นการทำงานร่วมกันและใช้เทคโนโลยีให้เกิดประโยชน์สูงสุด นายณัฏฐพล ทีปสุวรรณ รัฐมนตรีว่าการกระทรวงศึกษาธิการ เปิดเผยว่า ในการประชุมผู้บริหารระดับสูงของกระทรวงศึกษาธิการ (ศธ.) ได้รวบรวมข้อมูลต่างๆ เกี่ยวข้องกับการขับเคลื่อนการศึกษาในระยะ 2 เดือนที่ผ่านมา เพื่อนำมาวางแผนการทำงานในอนาคตให้มีทิศทางเดียวกันในปีงบประมาณ 2563 โดยได้กำชับให้ทุกหน่วยงานของกระทรวงศึกษาธิการงดดูงานต่างประเทศ 1 ปี ลดการจัดอบรมสัมมนาด้วยค่าใช้จ่ายที่สิ้นเปลืองแต่ให้นำเทคโนโลยีเข้ามาใช้งานให้มากขึ้น พร้อมกับยกเลิกการจัดอีเวนท์ รวมถึงให้ทบทวนงบประมาณที่มีความซ้ำซ้อน เนื่องจากพบว่างบประมาณที่ซ้ำซ้อนจะอยู่ในเรื่องหลัก คือ การลงทุนด้านเทคโนโลยี ซึ่งตนต้องการดึงระบบเทคโนโลยีสารสนเทศของทุกแท่งมาไว้ที่ส่วนกลาง เพื่อให้ง่ายต่อการบริหารจัดการข้อมูล เพื่อให้เกิดความเป็นเอกภาพในการบริหารงานรัฐมนตรีว่าการกระทรวงศึกษาธิการ กล่าวต่อไปว่า ได้เน้นย้ำการทำงานร่วมกันเป็นทีมไม่แบ่งแยกองค์กรหลัก ซึ่งเป็นการทำงานบูรณาการเชื่อมโยงเป็นหนึ่งเดียวกัน โดยเฉพาะให้มีการควบรวมการทำงานในแต่ละองค์กรหลัก ศธ.ที่อาจจะซ้ำซ้อนหรือใช้บุคลากรให้น้อยลงกว่านี้ เช่น ฝ่ายต่างประเทศ ฝ่ายประชาสัมพันธ์ ฝ่ายเทคโนโลยี ฝ่ายกฎหมาย ซึ่งสิ่งเหล่านี้จะทำให้ ศธ.มีประสิทธิภาพการทำงานมากขึ้น อย่างไรก็ตาม ยืนยันว่า การควบรวมการทำงานจะไม่ส่งผลกระทบต่อการเจริญเติบโตของอัตรากำลังคนอย่างแน่นอน ทั้งนี้การดำเนินการต่างๆ ต้องการสร้างความมั่นใจให้แก่ภาครัฐและเอกชนและนานาชาติที่อยากจะเข้ามาสนับสนุนการศึกษา